Horváth, Michal, dočasne poverený minister financií SR (2023-06-27):
Vážený pán predsedajúci, vážené pani poslankyne, páni poslanci, predkladám na rokovanie pléna parlamentu program stability Slovenskej republiky na roky 2023 až 2026. Materiál prezentuje vývoj fiškálnej pozície a predpokladaný vývoj ekonomiky v strednodobom horizonte. Dokument, musím povedať úprimne, bol pripravený ešte pred... pred... predchádzajúcou administratívou, schválený vo vláde ešte v tej predošlej vláde, ale teraz rokujeme o ňom my, predkladám ho na rokovanie parlamentu ja. Bol predložený aj Európskej komisii v rámci cyklu európskeho semestra, aj napriek pretrvávajúcej neistote sa na celom horizonte programu stability očakáva pozvoľné oživenie hospodárstva. Slovenská ekonomika v tomto roku podľa programu stability narastie o 1,3 % a napriek inflačnej a energetickej kríze sa vyhne recesii. Rast s najbližších rokoch, troch rokoch sa očakáva v priemere na 2 % ročne. Tu musím inak povedať, že vo štvrtok zverejníme našu novú prognózu, takže sledujte pozorne výstupy z ministerstva financií. V tomto roku programu stability predpokladá hospodárenie verejnej správy so schodkom 6,3 % HDP, pred chvíľou za rok 2022 sme hovorili o 2 %, na tento rok sa očakáva 6,3 % HDP. Za nárastom oproti minulému roku sú najmä výdavky na dočasné opatrenia vlády tlmiace rast cien energií a iných tovarov. Tie sa odhadujú v objeme 3 % HDP, ale treba podotknúť, že ich významná časť bude krytá z EÚ zdrojov a zo zdanenia dočasných a neočakávaných nadziskov v energetike. Sú tam však aj iné vážne položky. Vláda a parlament v minulom roku prijali viaceré trvalé opatrenia najmä v rámci rodinnej a sociálnej politiky – navýšenie miezd, zníženú sadzbu DPH pre vybrané sektory alebo aj významné posilnenie obranných výdavkov. Tieto všetky negatívne vplývajú na saldo rozpočtu v tomto roku Na horizonte programu stability sa navrhuje pokles nominálneho deficitu pod 3 % HDP do roku 2026, predložený plán stabilitu hrb... hrubý dlh pod úrovňou 60 % HDP. Bez aktívneho ozdravovania verej... verejných financií by dlh už v najbližších troch rokoch opäť vzrástol nad referenčnú úroveň. Chcel by som sa ešte, chcel by som ešte poukázať na otázku dlhodobej udržateľnosti verejných financií, vidím, že v miestnosti nemáme najväčších fanúšikov grafov na túto tému, ale aj program stability obsahuje graf vývoja indikátora dlhodobej udržateľnosti od roku 2006, v roku 2022 v metodike Európskej komisie sú, je riziko, riziko pre verejné financie z pohľadu dlhodobej udržateľnosti najvyššie od, od kedy sa to meria. Je pravda, že vláda, tá predošlá, prijala aj dôchodkovú reformu, vďaka tejto dôchodkovej reforme v nasledujúcom období tento indikátor zrejme mierne poklesne, stále sa však budeme nachádzať ako krajina v pásme vysokého rizika pre udržateľnosť verejných financií, ba dokonca aj keď sa naplnia cele avizované v programe stability, teda postupný pokles deficitu z úrovne šest, okolo 6 % HDP k smerom 2 % HDP, aj tak na konci obdobia v roku 2026 by sme sa stále nachádzali vo vysiko... vysokom riziku z hľadiska dlhodobej udržateľnosti verejných financií, takže akokoľvek sa na to pozeráme, tá situácia vo verejných financiách je veľmi vážna, preto ozdravenie verejných financií je prioritou vlády a bude si vyžadovať razantné konsolidačné opatrenia už v rozpočte na budúci rok. Vláda pripravuje takýto konsolidačný plán na príjmovej aj výdavkovej strane rozpočtu a predstavíme ho v priebehu nasledujúcich mesiacov. Pre zlepšenie dlhodobej udržateľnosti verejných financií je však dôležité aj pokračovať v reformách s cieľom zvýšenia inkluzívnosti vzdelávacieho systému sa počíta so zavedením právneho nároku na miesto v materskej škole a dobudovanie chýbajúcich kapacít materských škôl. Prijatie novej verzie kurikula pre všetky cyklu základných škôl, cieľ i zlepšenie gramotnosti a zručnosti detí potrebných pre 21. storočie. Dôležité je dotiahnuť aj reformu súdnej mapy. Kľúčová bude tiež implementácia reforiem a investícii v rámci iniciatívy REPower EU zameraná na diverzifikáciu energetických zdrojov. Ďakujem veľmi pekne za pozornosť a teším sa na diskusiu.